懷同舍石天民編脩
作者：陳傅良
朝代：宋

paragraphs: 山陰不得見，見期在東陽。
東陽忽歲華，欲往又阻長。
貽書輒無報，有便復寄將。
以君懶於書，我豈望得當。
永懷十年別，動止曾莫詳。
君貌今何如，孰與我老蒼。
就使白髮同，脚力誰弱强。
日飯米多少，飲酒可幾觴。
尚能甘寢耶，比之昔對床。
嫂氏亦晚景，吾婦伯姊行。
爲君過客頻，膏沐當不常。
有兒若干人，已未勝冠裳。
但要能譍門，勿問鄙與臧。
一紙細說似，慰此遥相望。
末乃及田舍，何有還何亡。
丞郡祿已厚，豈不可小康。
憶昔夜夢君，託交少年場。
竦身而掀髯，眸子烱烱光。
依然論時事，悲壯淚以滂。
我方閉門嬉，謁至即暫忙。
婆娑松竹下，細數秋葉黄。
舊志益凋落，羣書半遺忘。
請君勿他及，却使我意傷。